Margrete Auken (SF), 2002-05-14:
Jeg vil da også gerne takke for debatten.
Jeg ville ikke engang bede ministeren om det, for det ville have været ualmindelig tarveligt. Jeg vil så bare sige til ministeren, at det der SELENEC-nummer, bare sådan når man skal forhandle videre, altså er noget, vi diskuterede helt tilbage i midten af 1990'erne.
Hovedprincipperne blev jo lagt meget tidligt, og det var da med meget stor forbløffelse, at vi opdagede dér i slutningen af 1990'erne, at man lavede styresystemet efter amerikanske normer, fordi det lå ovre i Union Switch & Signal i USA, og at man ikke gik ind i det europæiske system.
Jeg vil bare lige sige, at det altså ud fra det her er ret bekymrende, at der stadig væk er ting, der ikke er afleveret til dokumentation.
Den der prøvetur, ministeren har fået derude, har sikkert været vældig sjov og charmerende.
Men det er ikke den, vi taler om her.
Vi taler om sikkerhedssystemet.
Det er jo en helt anden og alvorlig sag, og selv om man måske maser og presser det her igennem, så er der jo ingen af os, der kan andet end håbe, at det går godt alligevel.
Der er ikke nogen her, der har benægtet, at vi har stået med et meget, meget, meget forsinket projekt, ikke mindst når det gælder sikkerheden, og at man nu maser ting igennem.
Ministeren har ikke her over for mig forsikret det, men jeg tror på, at han mener det, og at man ikke kunne drømme
om at have bare den mindste vaklen over for at udsætte åbningen, hvis der er noget som helst, man ikke er helt tryg ved.
Det går jeg ud fra.
Når vi har været meget optaget af Cityringen, er det jo,
fordi vi netop ser fremad.
Nu kommer den her metro, og vi håber alle sammen, at den kommer til at fungere godt, for vi bor trods alt i den by, hvor det her koster milliarderne.
Vi vil godt have noget, der fungerer godt i byen fremover, og som kan fungere sammen med metroen.
Det er jo meget godt, at man siger, at de to stationer selvfølgelig skal hænge sammen.
Men det kan de bare ikke komme til, for det skal planlægges på en helt anden måde. Selvfølgelig kan man sige, at nu borer vi en tunnel under Kgs. Nytorv, men det er altså dyrt. Og jeg kan sige, at der er så lidt sammenhængstænkekraft i Ørestadsselskabet, at man ikke engang fandt på, da man lavede Nørreport Station, at lave en tunnelforbindelse over til den store parkeringsplads på Israels Plads, hvor man sådan set kunne have løst hele cityparkeringsproblemet, hvis man havde koblet det til dér.
Men den der slags sammenhængstanker falder ikke Ørestadsselskabet ind.
Så kan man undre sig over, at der ikke har siddet nogen rådgiver, der har set på det.
Men det er helt tydeligt, at det kom bag på dem, da jeg på et tidspunkt spurgte, om man ikke havde tænkt den model ind i det, for der var ingen, der havde bedt dem om at tænke sammenhængende.
Fru Gitte Lillelund Bech bliver ved med at være meget forarget over, at jeg nævner, at COWIconsult tænker på sig selv.
Jamen altså jeg mener, hajer spiser det, hajer spiser, købmandsbutikken skal have det, købmandsbutikken skal have, og vi kører vores.
Man kan da ikke bebrejde et rådgivende ingeniørfirma, at de tænker på, hvordan de selv kan få noget ud af det.
Selvfølgelig skal de lave det ordentligt, og jeg har ikke bestridt, at det var ordentligt.
Den første systemvalgsrapport var ikke ordentlig.
Jeg slår mig altså ikke bare til tåls med, at man siger: Jamen det bliver jo dyrere alt sammen, om det koster 5 mia. kr. eller det koster 14 mia. kr., hvilken rolle spiller det i denne her sammenhæng?
Nu bygger man ganske vist videre til private, men til en helt anden pris, end man oprindelig havde sagt.
Vi er jo nede på den oprindelige pris på 2,5 pr. kvadratmeter, tror jeg, det er, hvor den ifølge det oprindelige budget skulle have været oppe på 4. Men det har man ikke kunnet sælge til.
Det sagde vi også dengang.
Vi sagde: Det der kan ikke sælges, for den beregning, der ligger bag, har ikke noget at gøre med, hvad markedet siger, men hvad man havde brug for for at kunne få pengene hjem.
Så jeg er da spændt på, om vi kan komme til at høre, inden man hakker sømmene ind, og inden man beslutter sig for den der Cityring, at vi får en finansieringsmodel, som man kan være bekendt, og hvor man ikke bare siger, at det er o.k., at det bagefter skrider med en faktor 3-4 stykker, så vi kommer op på de der 14-15 mia. kr. Så vil jeg endelig sige, at jeg er ked af, at jeg ikke har fået nogle meldinger om trafikmodellen, altså OTM, at man vil støtte, at vi får den lagt ud, så den også kan køres af andre, så vi kan se, om den holder.
Det kan godt være, at den er smaddergod.
Det har jeg ikke bestridt.
Men der er ingen, der kan komme til at prøve den, og det er faktisk vigtigt, når vi fremover skal vurdere, hvad det er for et system, vi skal have, at man kan se de trafikmodeller, og at de kan bedømmes uvildigt.
Det går jeg jo i og for sig ud fra at alle er enige med mig i.
De fleste af de ting, som vi har bedt om her, er folk sådan set enige i, men når vi så kommer til at skulle træffe en beslutning om det, så vi også får det sikret i vores beslutninger, bliver man fuldstændig from som et lam, og så siger man, at man håber det går godt, og så går det jo så galt, som vi hen ad vejen har sagt at det ville gå.